રાજ્યમાં અત્યાર સુધીમાં ૨૯૬.૭૮ મી.મી. વરસાદ થયો છે, રાજ્યની સરેરાશના ૩૫.૭૧ ટકા જેટલો વરસાદ થઇ ગયો છે. આજે સવારથી સાંજના ૪-૦૦ વાગ્યા સુધીમાં ગિર-ગઢડામાં ૧૩ ઇંચથી વધુ અને ઉનામાં ૧૦ ઇંચથી વધુ વરસાદ થયો છે. ગિર સોમનાથ જિલ્લામાં ભારે વરસાદને પરિણામે જૂનાગઢ-ઉના વચ્ચે મીટરગેજ રેલવે ટ્રેક પર એક ટ્રેન બન્ને તરફ પાણી ચઢી આવવાથી ફસાઇ ગઇ હતી. આ ટ્રેનમાં ૨૫૨ જેટલા મુસાફરો સવાર હતા. સ્થાનિક વહીવટી તંત્રએ તુરંત જ રાહત-બચાવ કામગીરી હાથ ધરીને એન.ડી.આર.એફ.ને જાણ કરી હતી. એન.ડી.આર.એફ.ની ટૂકડીએ તુરંત જ ૨૫૨ જેટલા મુસાફરોને ટ્રેનમાંથી સહી સલામત બહાર લાવીને સ્થાનિક-વાહનોની મદદથી સલામત સ્થળે ખસેડ્યા હતા.